በሰሜን ሸዋ ዞን 22 ሰዎች በኮሮና ቫይረስ መያዛቸው መረጋገጡን የዞኑ ጤና መምሪያ አስታወቀ፡፡
ባሕር ዳር፡ ሰኔ 08/2012 ዓ.ም (አብመድ) በሰሜን ሸዋ ዞን የኮሮናቫይረስ ከተገኘባቸው 22 ሰዎች መካከል 16 ሰዎች እየተፈለጉ መሆኑን መምሪያው አስታውቋል፡፡የሰሜን ሸዋ ዞን ጤና መምሪያ የኅብረተሰብ ጤና አደጋዎች መከላከልና መቆጣጠር ኬዝ ቲም አስተባባሪ አቶ አውላቸዉ ታደሰ ለአብመድ እንደተናገሩት በ79 ሰዎች ላይ ምርመራ ተደርጎ 22 ሰዎች ቫይረሱ ተገኝቶባቸዋል፡፡አስተባባሪ እንዳሉት ከ79 ተመርማሪዎች 36 አሽርካሪዎች ሲሆኑ ከእነዚህ መካከል 16 የኮሮናቫይረስ ተገኝቶባቸዋል፡፡ በቫይረሱ ከተያዙ ግለሰቦች መካከል አንደኛው በሞጃና ወደራ ወረዳ በአስከሬን ምርመራ መገኘቱም ታውቋል፡፡ ከሳምንት በፊት በእንሳሮ ወረዳ በቫይረሱ ተይዞ ሕይወቱ ካለፈ ሰው የቀብር ሥነ ሥርዓቱ ላይ የተገኙና ከግለሰቡ ጋር የቀጥታ ንክኪ ከነበራቸዉ 45 ሰዎች መካል አራቱ በቫይረሱ መያዛቸው መረጋገጡንም መምሪያው አስታውቋል፡፡አንድ ግለሰብ ደግሞ ከጣርማበር ወረዳ ደብረሲና ከተማ ቫይረሱ ተገኝቶበታል፤ ግለሰቡ በአስተናጋጅነት ሥራ ላይ የተሰማራ እንደሆነም አስተባባሪው ለአብመድ ተናግረዋል፡፡እንሳሮ ወረዳ ላይ የተገኘባቸዉ አራት ግለሰቦች ወደ ደብረ ብርሃን ለይቶ ሕክምና መስጫ እንዲመጡ እየተደረገ መሆኑም ታውቋል፡፡ ቫይረሱ ከተገኘባቸዉ 22 ሰዎች መካከል 16ቱ አሽከርካሪዎች የት እንዳሉ እንደማይታወቅና እየተፈለጉ እንደሚገኙ አስተባባው ለአብመድ ተናግረዋል፡፡ ከግለሰቦቹ ጋር የቀጥታ ንክኪ ያላቸዉ የኅብረተሰብ ክፍሎችን የማግኘቱ ሥራ እንደተጀመረም ታውቋል፡፡